डॉ. आबाजी माने यांना राष्ट्रीय बीच टेनिस स्पर्धेत सुवर्णपदक!

Mahaenews A link to your homepage with your site title as anchor text
पिंपरी-चिंचवड | गोव्यातील मोर्जीम येथे २९ आणि ३० जुलै दरम्यान आयोजित करण्यात आलेल्या ‘भारतीय बीच टेनिस महासंघाच्या’ राष्ट्रीय बीच टेनिस अजिंक्यपद स्पर्धेत महाराष्ट्राचे प्रतिनिधित्व करत आकुर्डी येथील डी. वाय. पाटील कॉलेज ऑफ इंजीनियरिंगचे (DYPCOE) शारीरिक शिक्षण संचालक (Physical Education Director) डॉ. आबाजी सुबराव माने यांनी ऐतिहासिक कामगिरी केली आहे. डॉ. माने यांनी या राष्ट्रीय स्पर्धेतील खुल्या गटाच्या (Open Category) एकेरी स्पर्धेत अव्वल स्थान पटकावत सुवर्णपदकावर आपले नाव कोरले.

विद्यार्थ्यांना खेळाचे धडे देणाऱ्या एका शिक्षकानेच राष्ट्रीय स्तरावर ही दैदिप्यमान कामगिरी केल्यामुळे त्यांचे सर्वत्र कौतुक होत आहे. ​या राष्ट्रीय स्पर्धेत देशभरातील विविध राज्यांतील अव्वल आणि नामांकित खेळाडूंनी सहभाग घेतला होता. या कड्या आव्हानांचा सामना करत डॉ. आबाजी माने यांनी आपल्या उत्कृष्ट कौशल्याच्या, प्रदीर्घ अनुभवाच्या आणि जिद्दीच्या जोरावर प्रत्येक सामन्यात प्रतिस्पर्ध्यांवर मात केली. अंतिम सामन्यात त्यांनी उत्कृष्ट खेळाचे प्रदर्शन करत सुवर्णपदक जिंकले आणि महाराष्ट्राच्या शिरपेचात मानाचा तुरा रोवला.

हेही वाचा

डी. वाय. पाटील कॉलेजच्या सार्थक आणि शनायुची सुवर्ण भरारी!

या उल्लेखनीय आणि प्रेरणादायी यशाबद्दल डॉ. आबाजी माने यांचा विशेष सत्कार करण्यात आला. यावेळी क्रीडा क्षेत्रातील खालील प्रमुख मान्यवर उपस्थित होते:श्री. प्रभज्योत गिल (अध्यक्ष, भारतीय बीच टेनिस महासंघ) ​श्री. मुशाहिद खान (तांत्रिक सचिव, भारतीय बीच टेनिस महासंघ) ​श्री. माधव चितळे (अध्यक्ष, महाराष्ट्र बीच टेनिस असोसिएशन) ​श्री. सुभाष उरकुडे (सरचिटणीस, महाराष्ट्र बीच टेनिस असोसिएशन).

विद्यार्थ्यांसाठी ठरले प्रेरणास्थान

डॉ. आबाजी सुबराव माने यांनी स्वतः मैदानात उतरून मिळवलेले हे यश डी. वाय. पाटील कॉलेजमधील व महाराष्ट्रातील युवा खेळाडूंसाठी अत्यंत प्रेरणादायी ठरले आहे. “शिक्षकाने स्वतः कृतीतून आदर्श निर्माण केला की विद्यार्थ्यांना त्यातून मोठी ऊर्जा मिळते,” अशा शब्दांत क्रीडाप्रेमींनी त्यांच्या कामगिरीचा गौरव केला. ​राष्ट्रीय स्तरावर महाराष्ट्र आणि डी. वाय. पाटील कॉलेज ऑफ इंजीनियरिंगचे (DYPCOE) नाव उज्ज्वल करणाऱ्या डॉ. आबाजी माने यांचे डी. वाय. पाटील शिक्षण संस्थेचे पदाधिकारी, महाविद्यालयाचे प्राचार्य, शिक्षक, शिक्षकेतर कर्मचारी आणि विद्यार्थ्यांनी मनःपूर्वक अभिनंदन केले असून त्यांच्या पुढील क्रीडा प्रवासासाठी शुभेच्छा दिल्या आहेत.

महाईन्यूज-X वर फॉलो करा : महाईन्यूजला instagram वर फॉलो करा